次韵答天啟
作者：張耒
朝代：宋

paragraphs: 黄鍾無聲登瓦釜，蔡子青衫在塵土。
逼人爽氣百步寒，知子胸中有風雨。
三年河東走胡馬，絕口魚蝦便酪乳。
歸來萬卷付一讀，不學兒曹用心苦。
周瑜陸遜久寂寞，千年北客嘲吳語。
莫徒彩筆雲錦張，要是寶劍蛟龍舞。
天兵百萬老西北，快馬如飛不出戶。
眼看六纛出麒麟，走取單于置刀俎。